ועדת משנה לענייני פיתוח היישובים הדרוזים והצ'רקסים, כנסת 24, פרוטוקול מספר 8, 2022-02-23 09:13

מופיד מרעי: בוקר טוב לכולם.

מופיד מרעי: היום יום רביעי כ"ב באדר א' התשפ"ב ה-23 בפברואר 2022, השעה 09:13 דקות.

מופיד מרעי: אני פותח את ישיבת ועדת המשנה לפיתוח הישובים הדרוזים והצ'רקסיים.

מופיד מרעי: הנושא שלנו היום הוא החדשנות הטכנולוגית בישובים הדרוזים והצ'רקסיים.

מופיד מרעי: איתנו תהיה מיד השרה אורית פרקש הכהן, שהתעכבה כמה דקות בהגעה לכאן, היא גם תפתח את הדיון, אז נברך אותה ברגע שתגיע, כמובן גם המנכ"לית שנמצאת איתנו.

מופיד מרעי: אני כאן חייב להגיד בפתיחה, הדיון הזה הוא דיון ראשון בנושא.

מופיד מרעי: מאחר ואנחנו דיברנו על דיונים נושאיים, כל פעם אנחנו דנים על נושא אחר, כמו שדיברנו אתמול על תכנון מפורט, לקחנו שלושה ישובים.

מופיד מרעי: היום אנחנו מדברים על החדשנות והטכנולוגיה בישובים הדרוזים והצ'רקסיים.

מופיד מרעי: אני כן אומר שהיו לנו דיונים מקדימים עם המשרד, השרה, ועם המנכ"לית בנושא הזה, על מנת להוביל גם דיונים עם אנשים שיהיו איתנו כאן בזום.

מופיד מרעי: בסופו של דבר, אנחנו רוצים להציב לעצמנו יעדים לקידום החדשנות במגזר הדרוזי, חממות טכנולוגיות, מחקר ופיתוח, חינוך טכנולוגי, שכל זה אנחנו נשמע כמובן מהשרה ומהמנכ"לית לאן אנחנו מכוונים ולאן אנחנו רוצים להגיע בנושא.

מופיד מרעי: אז זו חדשה, מה שנקרא, דבר שאנחנו חייבים לקדם אותו ומפה אנחנו נתקדם.

מופיד מרעי: יהיו בהמשך הדיונים הנקודתיים, המעמיקים בכל נושא.

מופיד מרעי: לדוגמה, סיכמנו שאנחנו מקימים את הרשות לחדשנות, אנחנו רוצים חממות טכנולוגיות, ואנחנו עושים כאן דיונים נקודתיים לראות איפה אנחנו עומדים, חוץ מהדיונים כמובן העתיים מה שנקרא, על מנת לראות לאן אנחנו הגענו ביעדים שאנחנו הצבנו לעצמנו.

מופיד מרעי: זה בנושא של חדשנות וטכנולוגיה.

מופיד מרעי: איתנו נמצאים גם ראשי רשויות, אני כבר אומר להם, למרות שביקשתי גם שיודיעו לכם, הדיון הוא ראשוני, כדאי להאזין ולהקשיב למה שהשרה כאן מציגה ואחרי זה כמובן נשמע את כולם.

מופיד מרעי: אני מאוד מקווה שנשמע את כולם, כי כולם נרשמו או מרבית ראשי הרשויות נרשמו, על מנת באמת גם לשמוע אתכם וגם שנוכל לסכם.

מופיד מרעי: מראש אני אומר שהזמן של השרה ושל המנכ"לית הוא גם כן בשעה הראשונה.

מופיד מרעי: יהיו איתנו נציגים של המשרד, כמובן, עד סוף הדיון.

מופיד מרעי: ככל שאנחנו נקצר ונהיה עניינים, אני חושב שאנחנו נוכל למצות את הזמן שניתן לנו לוועדה זו להתקדם.

מופיד מרעי: לפני שאני מעביר את רשות הדיבור לשרה ואחרי זה למנכ"לית, אני כן רוצה לאוצר, כי אנחנו מדברים פה על תקציבים של האוצר.

מופיד מרעי: אז, באוצר יהיה לנו מישהו שיעלה בזום, אני מקווה שהוא ייתן לנו תשובות, כי פעם שעברה האוצר לא היה ואנחנו מדברים כאן על תקציבים מהתכנית הכלכלית לפיתוח של הישובים הדרוזים והצ'רקסיים.

מופיד מרעי: אני חוזר ואומר, חברים, המהות של הוועדה, בסופו של דבר, זה לוודא יישום החלטות הממשלה.

מופיד מרעי: הייתה החלטת ממשלה לגבי הפיתוח הכלכלי במגזר הדרוזי, ולכן אנחנו כאן, חברי הוועדה, חבר הכנסת עלי סלאלחה, אני מאמין שהחברים האחרים יצטרפו בהמשך.

מופיד מרעי: התפקיד שלנו הוא לוודא יישום החלטות הממשלה, אגב, זה חובתנו, לא רק התפקיד שלנו.

מופיד מרעי: אז, אני רוצה לחזור ולברך את השרה אורית פרקש הכהן, לא בגלל שהיא מהמפלגה שלי, כחול לבן, גם בגלל האישיות שיש באישה והיכולות שיש לה גם ברמה האסטרטגית וגם ברמה של השיח הענייני שלה והפרקטי שלה.

מופיד מרעי: כאשר אנחנו יושבים היא אומרת לי שאנחנו צריכים לפתח ולהקים רשות לחדשנות למגזר הדרוזי, כאשר דיברנו על התקציב, וצריך לקדם את המגזר וצריך לסייע למגזר.

מופיד מרעי: אז, זה לא רק בא ממני, אלא גם בא ממנה.

מופיד מרעי: אני אומר שהיא סיירה גם כשהייתה שרת התיירות בעבר, היא הצליחה לקדם מהלכים.

מופיד מרעי: היא אישה עם חזון, היא רוצה לקדם ואני שמח מאוד מאוד שהיא נמצאת איתנו כאן.

מופיד מרעי: אני שמח מאוד מאוד שהיא שרת המדע ואני שמח מאוד שהיא הציבה יעדים לחברה הדרוזית והצ'רקסית.

מופיד מרעי: בבקשה, גברתי השרה.

אורית פרקש הכהן: בוקר טוב.

אורית פרקש הכהן: תודה רבה, יושב ראש הוועדה על המילים החמות, גם אני כמו שאתה יודע מאוד מאוד מעריכה אותך, בטח בהיסטוריה שלך וכל המחויבות שלך ושל המשפחה שלך שביקרנו בביקור כשרת תיירות בישוב שלך, ובדברים שאתה עושה למען הקהילה ולמען מדינת ישראל, אתה והמשפחה שלך כל כך הרבה שנים.

אורית פרקש הכהן: באמת לכבוד הוא לי להופיע כאן, אני חושבת שעצם העובדה שהקמת ועדה שאתה עומד בראשה לענייני פיתוח הישובים הדרוזים והצ'רקסיים, אני לא זוכרת ועדת משנה כזו.

מופיד מרעי: תקדימית?

אורית פרקש הכהן: כן.

אורית פרקש הכהן: אז כל הכבוד על הדבר הזה, שאתה מרים את הדגל הזה לחברה הדרוזית.

אורית פרקש הכהן: כמו שאתה אמרת, אני מדברת איתך ואתה מחויב בכל רמ"ח איברייך לקידום ולטיפוח הפוטנציאל בחברה הדרוזית שלא ממוצה.

אורית פרקש הכהן: נמצאת כאן איתי, כמובן, מנכ"לית המשרד הילה חדד שתרחיב ותדבר על הפרטים.

אורית פרקש הכהן: אבל, אני רק אגיד כמה מילים של חזון בהמשך למה שדיברנו.

אורית פרקש הכהן: אני היום שרת המדע והחדשנות, שזה אומר שזה תחומי המחקר, המדע וגם תחום תעשיית ההיי טק שהולך ומפתחת ובשגשוג של כל הזמנים.

אורית פרקש הכהן: בהיבטים האלה, מצד אחד יש לנו הצלחה כלכלית אדירה, אבל קושי ואתגר לאומי גדול למדינה.

אורית פרקש הכהן: דיברנו על זה אבל אני מדברת לטובת הדיון פה בכנסת, לטובת המאזינים והצופים, כשאנחנו מסתכלים על ההשתלבות החברתית, אנחנו רואים אחוזים נמוכים מאוד של שילוב נשים, של שילוב מהחברה הערבית, שילוב מהחברה הדרוזית, של שילוב חרדים ושל בכלל שילוב ישראליים מהפריפריה הישראלית.

אורית פרקש הכהן: אני שמתי לי כמטרה, בין יתר הדברים שאנחנו מתעסקים בהם, אבל המטרה המאוד משמעותית שהילה נכנסה לתפקיד כמנכ"לית, אמרתי לה "תקשיבי, הילה, יש לך שני הדברים הכי חשובים בסדרי העדיפויות שלך", כי אני יש לי מיליון משימות, אמרתי לה אחד הוא לקדם שילוב של מגזרים בחברה הישראלית שלא משולבים היום בעולמות ההיי טק והמדע, כי אם את זה לא נעשה, אנחנו נקום בבוקר לשני ישראלים ואנחנו לא רוצים לעשות את זה.

אורית פרקש הכהן: היום פגשתי גם את סמנכ"לית גוגל העולמית, היא סיפרה על השקעה עתידית של גוגל בסכום של עשרים וחמישה מיליון דולר בחמש השנים הקרובות, רק בזה, בשילוב חברתי לתוך התעשיות האלה וזו מגמה עולמית.

אורית פרקש הכהן: בנוסף, גם שר הביטחון, כמו שאתה יודע, מחויב לזה עם כל הפרויקטים שהוא עושה ב-8200, עם העברה של קריית התקשוב לנגב וזה שהוא קבע כללים של שלושים אחוז שיתוף של אנשים מן הנגב.

אורית פרקש הכהן: כל הדברים האלה ביחד בעצם שילוב שלי - - -

מופיד מרעי: מהפריפריה.

אורית פרקש הכהן: נכון.

אורית פרקש הכהן: זה שילוב שלי כשרה.

אורית פרקש הכהן: הסיעה הגדולה של משרד הביטחון, מערכת הביטחון והיחידות הטכנולוגיות וגם התעשייה.

אורית פרקש הכהן: אני נתתי את גוגל כדוגמה, ביחד אנחנו נעשה את הדברים הללו.

אורית פרקש הכהן: אתמול פרסמתי מכתב מדיניות שהוא די תקדימי, הוא ראשון מסוגו, שבו בעצם אני קובעת יעדי מדיניות לרשות לחדשנות, שממש אומר שבשנתיים הקרובות זו התוספת של אנשים שאתם תעשו בגינם הכשרות ובכל הכלים.

אורית פרקש הכהן: כמובן, הרשות לחדשנות היא גוף עצמאי, אני נתתי להם את המטרה והם יפעלו בכל הכלים המגוונים שיש להם.

אורית פרקש הכהן: הם יודעים לעבוד, הם עושים עבודה מצוינת.

מופיד מרעי: את יכולה להגיד שזה מחולק לכל המגזרים, לרבות המגזר הדרוזי.

הילה חדד-חמלניק: דיברנו.

הילה חדד-חמלניק: הנתונים על החברה הדרוזית הם, הנתונים הקיימים, חסרים, זה חלק מהעניין ובעבודת ההמשך.

אורית פרקש הכהן: תיכף נדבר, הילה.

אורית פרקש הכהן: את תרחיבי רגע בכל הדברים שאת רוצה, תרשמי את הנקודות.

אורית פרקש הכהן: אבל, מהבחינה הזו אנחנו נתנו יעדים, קודם כל, להבאת עובדים בתחום ההיי טק.

אורית פרקש הכהן: יש משבר כוח אדם גדול, אבל הפוקוס שלי, כשרת החדשנות לרשות לחדשנות, הייתה שהרוב המשמעותי יהיה מאוכלוסיות שהיום לא מיוצגות, נשים, חברה ערבית, חרדים.

אורית פרקש הכהן: בנוסף, ששלושים אחוז מכל תכנית תיקח בחשבון את הפריפריה הישראלית.

אורית פרקש הכהן: עכשיו זה נושא אחד שהוא בראש סדר העדיפויות.

אורית פרקש הכהן: הנושא השני הוא הטיפול בחינוך.

אורית פרקש הכהן: גם החינוך היום, של אוריינות דיגיטלית, שלה הכרת עולמות המחשב, הוא חזק במקומות החזקים והוא חלש בפריפריה בישראל.

אורית פרקש הכהן: זה הנושא השני באמת שהפקדתי, אני ושרת החינוך, בידי שתי המנכ"ליות.

אורית פרקש הכהן: אנחנו מקדמות תכנית שבסופה ילדי ישראל - אני מאוד מקווה, זו משימה קשה - ילמדו את הנושא הזה, כי העולם ישתנה, וזה הבסיס לפערים חברתיים.

אורית פרקש הכהן: עכשיו, המנכ"לית תיכף תציג ליושב ראש הועדה את התוכניות שאנחנו מתניעים, ביחד עם משרד ראש הממשלה, בנושא הזה.

אורית פרקש הכהן: מבחינתנו, וגם אמרנו את זה, אתם שותפים מלאים, אתה בוועדה שותף מלא להחלטות, לפרויקטים ואתם תהיו חלק מהעבודה הממשלתית שאנחנו עושים כרגע.

אורית פרקש הכהן: חשוב לי להגיד שזה גם לא רק מילים, כי בליל התקציב שריינתי תקציב תוספתי גם למשרד המדע וגם לרשות לחדשנות בנושא קידום ופעולות שיקדמו את החברה הערבית והחברה הדרוזית.

אורית פרקש הכהן: כן, יש איזה שהוא אתגר בקשר לרשות לחדשנות, כמו שאתה יודע, בליל התקציב לא הייתה שם איזו שהיא הסכמה, אבל הדבר הזה אני מאוד מקווה שהוא ייפתר, כי כאשר יש רצון יש דרך.

אורית פרקש הכהן: אני כן הייתי רוצה להעביר את הבמה למנכ"לית שתדבר ברמה הפרטנית על מה עובדים, מה מקדמים.

אורית פרקש הכהן: בעיניי, בסוף, זו לא רק חובה שלנו לחברה הדרוזית, זה פשוט הצורך שלנו כממשלה.

אורית פרקש הכהן: איך אמרה לי אתמול מנכ"לית גוגל, "העולם כולו הופך לטכנולוגי, אם אנחנו לא נשלב בו את כל החברות, אנחנו לא נצליח לצמוח כמו שצריך מבחינה כלכלית" וזה ניצחון בטוח לפה או לפה.

אורית פרקש הכהן: מכאן, אני באמת אעביר את זה למנכ"לית עם אמירה אחרונה, כאשר אני הייתי שרה לנושאים אסטרטגים, כמו שאתה יודע, פתחנו בג'וליס מרכז לבנות שירות לאומי דרוזיות ראשון מסוגו.

אורית פרקש הכהן: בחברה הדרוזית יש המון בנות מאוד מוכשרות שלומדות מדעים, שלומדות מקצועות טכנולוגיים, ובגלל אופי החברה הן לא רוצות להתגייס והם צריכות להיות בסביבת הכפר.

אורית פרקש הכהן: אנחנו בעצם פתחנו שם מרכז עם המנכ"ל רונן מנליס דאז, שכל מטרתו הייתה לתת להן הכשרה טכנולוגית והן בעצם ניטרו הסתה בערבית ברשתות החברתיות ובעצם קיבלו כלים טכנולוגיים.

אורית פרקש הכהן: אנחנו רוצים לייצר כל מיני מיזמים בסגנון הזה, אבל הפעם מוכוונות טכנולוגיה בכובע החדש שלי.

אורית פרקש הכהן: אני חושבת שאפשר לעשות דברים מאוד מאוד יפים, אבל אנחנו רק בעבודה, הכל בהתחלה.

אורית פרקש הכהן: בבקשה, מכאן אלייך.

מופיד מרעי: תודה רבה, גברתי השרה.

מופיד מרעי: לפני שאנחנו עוברים למנכ"לית, אחרי זה חברי הכנסת יתייחסו.

מופיד מרעי: כן, הייתי מבקש, המנכ"לית, להתייחס לסוגיה שכן דיברנו עליה, יש פה גם נציגים של האוצר, התקציב של הרשות לחדשנות.

מופיד מרעי: הנושא הזה נעלם, דיברנו על זה הרבה, כן לקחו או לא לקחו.

מופיד מרעי: חשוב מאוד גם לנו בוועדה, גם לחברי הכנסת וגם לראשי הרשויות, שיבינו בסופו של דבר איפה אנחנו נמצאים.

מופיד מרעי: אני אתייחס לדברים אחרי ההצגה שלך, חשוב מאוד שנשמע את המנכ"לית כרגע לגבי התכנית ומשם נמשיך בדיון.

מופיד מרעי: בבקשה.

הילה חדד-חמלניק: קודם כל, בוקר טוב יושב ראש הוועדה מופיד.

הילה חדד-חמלניק: כמובן בוקר טוב לשרה, אני מודה לה על ההזדמנות לעסוק רבות בנושאים האלה שאני חושבת שהם מאוד מאוד חשובים וקריטיים לקיום שלנו פה, לא פחות מנושאים אחרים ואפילו יותר.

הילה חדד-חמלניק: כמו שאמרה השרה, אנחנו עוסקים רבות בטיפול, בפיענוח ובהבנה של איך לא מייצרים פה שתי מדינות או שתי כלכלות, אלא מאפשרים שילוב מקסימלי של כלל האוכלוסיות במדינת ישראל.

הילה חדד-חמלניק: אגב, לא כי אנחנו עושים טובה לאותן אוכלוסיות, כי אנחנו רוצים לעשות טובה לכלכלה הישראלית.

הילה חדד-חמלניק: כמו שאמרה השרה, אנחנו מבינים שהכלכלה הישראלית תמצה את יכולת הפיתוח שלה, אם לא תשכיל לשלב אוכלוסיות נוספות, בגלל זה משבר כוח האדם בתוך ענף ההיי טק כל כך קשה ומורכב, כי אנחנו ממצים את היכולת או את הטאלנט הקיים בתוך האוכלוסייה החילונית הייעודית במרכז הארץ.

הילה חדד-חמלניק: לטובת הכלכלה אנחנו חייבים לפעול ולאפשר שילוב של מגזרים נוספים, ובטח שילוב החברה הדרוזית והצ'רקסית, שאנחנו רואים שבמקום שהיא משתלבת פירותיה רבים.

הילה חדד-חמלניק: אנחנו רואים את זה בצבא ואנחנו רואים את זה במקומות רבים נוספים, ולכן זה ברור שזה אינטרס משותף של הכלכלה ושל החברה לעשות את זה.

הילה חדד-חמלניק: כמו שאמרה השרה בתקציב המדינה, בלילה התקציב, שוריין כסף ייעודי למשרד החדשנות המדע והטכנולוגיה לפעילות מדע וטכנולוגיה, בפעילויות המשרד, שתיים עשרה וחצי מיליון שקל הוקצה מתקציב המשרד בשתיים עשרה וחצי מיליון תוספתי.

הילה חדד-חמלניק: אני אבחין לרגע בין פעילויות שמרכז המשרד מעבר למדיניות ובפעילויות שיקרו ברשות לחדשנות.

הילה חדד-חמלניק: המשרד מתרכז בפעילויות החינוך, החינוך הלא פורמלי בעיקר בילדים ונוער, לקראת גיוס או שירות לאומי או כל דבר אחר, והאנד צ'ק אל מול רשות לחדשנות שעוסקת בעיקר בכלכלה ובחיבור לתעשייה, בסטרטאפים, בחממות וכו', ונדבר על זה בהמשך ביחס לשאלה שלך.

עלי סלאלחה: חמש מיליון לדרוזים או לערבים בכלל?

הילה חדד-חמלניק: לדרוזים.

מופיד מרעי: לא, זה שוטף.

מופיד מרעי: יש לך עוד שלוש עשרה וחצי תוספתי, ביחד זה מגיע כמעט לעשרים וחמש - - -

הילה חדד-חמלניק: לשנים 2022 ו-2023 זה זמן קצר עם סכום משמעותי שבהחלט יכול להביא להשפעה משמעותית, עשרים וחמישה מיליון סך הכל, שתיים עשרה וחצי ממקורות המשרד.

מופיד מרעי: שזה לרשות לחדשנות?

הילה חדד-חמלניק: לא, זה לא לרשות לחדשנות, זה לפעילות משרד החדשנות, המדע והטכנולוגיה.

מופיד מרעי: כולל מו"פ, מחקר ופיתוח?

הילה חדד-חמלניק: כולל מו"פ, מחקר ופיתוח.

מופיד מרעי: וחינוך טכנולוגי בלתי פורמלי?

הילה חדד-חמלניק: נכון, בעיקר בשני הדברים האלה, גם בפורמלי אבל הרוב בחינוך הבלתי פורמלי.

מופיד מרעי: אוקיי.

הילה חדד-חמלניק: בתקציב הזה של המשרד המטרות המרכזיות ששמנו לנגד עניינו וככה אנחנו בונים ופורטים את תכנית העבודה, הן שלוש מטרות, הראשונה קידום והגדלת שיעור משמעותי של בני העדה הדרוזית והצ'רקסית ביחידות הטכנולוגיות.

הילה חדד-חמלניק: אנחנו מבינים שהיום היחידות הטכנולוגיות, אחת, הן מאוד מאוד קריטיות לביטחון המדינה.

הילה חדד-חמלניק: שתיים, הן מהוות כרטיס כניסה משמעותי לאותה תעשייה, שהיא בפריון מאוד גבוה לתעשיית ההיי טק.

הילה חדד-חמלניק: הן מאפשרות פיתוח גם של מי שיצא מהיחידה הטכנולוגית וגם כל מי שסביבו בעצם ומאפשר לו להיכנס לתוך אותו מועדון בהיי טק.

הילה חדד-חמלניק: אנחנו חושבים שכמו שהדרוזים מובילים ביחידות האחרות, שנמצאות בחוד החנית של הצבא, אין סיבה ששיעורם ביחידות הטכנולוגיות יהיה נמוך.

הילה חדד-חמלניק: כרגע הוא נמוך ממה שהיינו רוצים לראות, לכן אנחנו מקדמים - - -

מופיד מרעי: כשאת אומרת נמוך, אלו נתונים בדוקים?

הילה חדד-חמלניק: אני אגיד את זה עוד פעם, בנושא הנתונים והרזולוציה - - -

מופיד מרעי: לא, כשאת אומרת על הייצוג של בני העדה עם - - -

הילה חדד-חמלניק: ביחידות הטכנולוגיות זה משיח שלנו עם גורמים בצבא.

הילה חדד-חמלניק: לצערי, אין נתונים מספיק מדויקים ביחס לחברה הדרוזית ושילובם.

הילה חדד-חמלניק: בצבא יכול להיות שיש שילוב, אבל לא קיבלנו אותם גם בגלל קשיים של אבטחת מידע.

הילה חדד-חמלניק: אבל, בהיי טק למשל, קשה לי להגיד היום מה המספר המדויק של בני העדה הדרוזית שמשולבים בהיי טק, אבל בהקשר הזה - - -

מופיד מרעי: תנו ל-מ.מ.מ לעשות בדיקה עם הנתונים.

הילה חדד-חמלניק: מצוין.

הילה חדד-חמלניק: אני חוששת שגם הם לא יצליחו למצוא את זה, אבל במקרה הזה, אנחנו לא צריכים נתונים בשביל להבין שאנחנו בטח לא במקום טוב, אנחנו ממש לא במקום טוב ואנחנו חייבים לעבוד.

מופיד מרעי: את צודקת בגישה.

הילה חדד-חמלניק: אנחנו מתייחסים לזה גם ללא הנתונים, אנחנו לא מחכים לנתונים על מנת להבין שמצבנו מאוד לא טוב.

הילה חדד-חמלניק: אנחנו חייבים לפעול בצורה מאוד חזקה, אבל צריך לפעול נכון ולבנות בסיס.

הילה חדד-חמלניק: הבסיס הזה יבוא מהחבר'ה הצעירים שיבנו את המסלול שלהם, כי אנחנו לא רוצים שהם ייכנסו להיי טק בכל מיני תפקידי פריפריה של ההיי טק ויהפכו להיות איזה שהוא סוג ב' של עובדים, צריך להיכנס בלב ליבת הפעילות.

הילה חדד-חמלניק: לכן, זו המטרה הראשונה, קידום יכולות והגדלת השיעור של בני העדה הדרוזית ביחידות הטכנולוגיות.

הילה חדד-חמלניק: הנושא השני הוא קידום הבנות, כי אנחנו מבינים שהבנות, כמו שאמרה השרה, בשירות הלאומי הבנות עושות מסלול אחר ממאפייני העדה וזה בסדר, ואנחנו בטח מכבדים את זה וחושבים שנכון לאפשר בתוך מאפייני העדה ולא לכפות איזה שהוא שינוי אורח חיים, על מנת לאפשר להתקדם.

הילה חדד-חמלניק: לכן, אנחנו מבינים שתוכניות צריכות להתאים גם לקידום הבנות, אלו תוכניות אחרות, כי אפיק הקידום שלהן הוא שונה.

הילה חדד-חמלניק: אני אגיד במשרד שבו יש מנכ"לית ושרה, האמונה שלי בבנות הוא יותר גבוה והן יצליחו יותר.

מופיד מרעי: אני חייב כאן לפתוח סוגריים ולחזק את מה שאת אומרת, במיוחד לגבי הבנות בחברה הדרוזית, ואלה נתונים מוחלטים, בדוקים, כן?

מופיד מרעי: כשבעים וחמש אחוז מהסטודנטים או מהסטודנטיות או בעלי האקדמיה או האקדמיות הן נשים, עשרים וחמש אחוז גברים.

מופיד מרעי: זו האמת, זה יוצר לנו, מה שנקרא, שוני בתחומים אחרים בחיים, אבל זה לא עניין.

מופיד מרעי: כן, כשאת אומרת הכיוון וההכוונה בחינוך הטכנולוגי גם לנשים במגזר, תמצאו שם קבוצת נשים איכותית מאוד מאוד ויכולה לקדם את הדברים.

הילה חדד-חמלניק: מאוד איכותית, וברור לנו שצריך לגשת אליה אחרת, ולא בדרכים שאנחנו מכירים עד היום, ולכן אנחנו מבינים שצריך לייצר תכנית ייעודית לדבר הזה בתוך אופי החיים הייחודי של החברה הדרוזית והצ'רקסית.

הילה חדד-חמלניק: הדבר השלישי, כמו שכבר הזכרת, הוא נושא המחקר והפיתוח.

הילה חדד-חמלניק: בסוף, חדשנות, היי טק וסטרטאפים הוא לא נולד יש מאין, הוא נולד מתוך מחקר, הוא נולד מתוך עמדה, לכן משרד לחדשנות המדע והטכנולוגיה תומך בשמונה מו"פים ברחבי הארץ, החזקים מהם בצפון, גם מו"פ ברמת הגולן, מו"פ שמיר וגם בגליל מו"פ מיגל.

הילה חדד-חמלניק: המו"פים האלה הם בעצם הכלי שלנו לאפשר לחוקרים מצוינים להתפתח מבלי להעתיק את מגוריהם לטכניון, לתל אביב או לכל אוניברסיטה אחרת, אלא לאפשר להם לבצע את המחקר שלהם סמוך ובאזור מגוריהם, על מנת להוות מפתח לפיתוח כלכלי ואזורי ולאפשר לאזור כולו לצמוח.

מופיד מרעי: הבנתי.

מופיד מרעי: אני רוצה רק הבהרה, אם אנחנו מדברים למגזר הדרוזי, תחת איזה כובע הוא יהיה?

מופיד מרעי: הוא בנוסף - - -

הילה חדד-חמלניק: אז אני בדיוק מגיעה לשם.

הילה חדד-חמלניק: אני הסברתי רגע שיש לנו מו"פים, זה הבסיס לאיפה אנחנו רגע רוצים להגיע, כשברור שזה הבסיס, למשל, לייצר סטארטאפיסטים, כי בסוף חוקר במו"פ מתגלגל עם הרעיון שלו ומקים סטארטאפ, משקיעים בו כסף והוא הופך להיות חברה ויוניקורן בהמשך.

הילה חדד-חמלניק: היום, יש לנו שני מו"פים בצפון, מו"פ שמיר בגולן ומו"פ מיגל בגליל, אנחנו בוחנים את שתי האפשרויות כרגע, האפשרויות שמונחות על הפרק הן הקמת שלוחה של אחד המו"פים האלו, ותקצוב המו"פים לתקנים ייעודים וכו' לחוקרים ולחוקרות מהחברה הדרוזית, או הקמת מו"פ נוסף.

הילה חדד-חמלניק: לכל אחת מהחלופות יתרונות וחסרונות, בעולמות של מחקר ופיתוח יש הרבה חשיבות ביתרון לגודל, זה ציוד מחקר מאוד יקר, נדרש שיתופי פעולה.

הילה חדד-חמלניק: נדרשות במיוחד בתחומים שהיום נחקרים, תחומי האקלים, תחומי הבריאות האלף-טק והחקלאות, נדרשות קבוצות מולטי דיסציפלינאריות, שיתוף פעולה של מספר חוקרים.

הילה חדד-חמלניק: לכן, אנחנו בוחנים מה מבין החלופות האלה, מצד אחד, יאפשר שילוב יותר משמעותי, כבר היום ישנו מספר חוקרים דרוזים במו"פ מיגל, אבל שילוב הרבה יותר משמעותי של חוקרים וחוקרות מהעדה הדרוזית, אבל גם יאפשר להם להצליח ולא ייצור איזה שהוא, עוד פעם, מו"פ קטן וחלש שנתמך רק על ידי הממשלה, ולא נותן פירותיו ולא נתמך על האקוסיסטם כולו, שיתופי הפעולה עם האזור והתעשייה שהן בליבת ההצלחה של המו"פים האלה.

הילה חדד-חמלניק: אנחנו כמובן כאשר נגבש את התוכניות המלאות, כמו שאמרה השרה, אתם מבחינתנו שותפים מלאים לתהליך, אנחנו נבוא ונציג יתרונות וחסרונות ומה אנחנו חושבים שנכון להחליט בתוך כלל השיקולים, על מנת להגיע למטרה עצמה, שהיא הגדלת מספר החוקרים והחוקרות בחברה הדרוזית בתחומי המדעים.

הילה חדד-חמלניק: לגבי העבודה שפרסמנו אתמול על יעדים להיי טק, אז כמו שאמרנו קודם, בעבודה הזו לראשונה בעצם השרה - - -

מופיד מרעי: לפני שנכנס לעבודה שהצגתם אתמול, מבחינת כל התהליך עצמו, אני מבין שיהיה לנו פרוייקטור שהוא יוביל את כל התהליך של המשרד.

הילה חדד-חמלניק: כן.

הילה חדד-חמלניק: אנחנו חושבים שבגלל החשיבות, בגלל היקף התקציב והזמן הקצר שאנחנו רוצים לממש את התקציב, ואנחנו מתכננים לממש כל שקל מתוכו, בטח לא להחזיר אותו על תקציב המדינה, כי מטרתו ראויה.

הילה חדד-חמלניק: אנחנו נצטרך להביא פרוייקטור - - -

אורית פרקש הכהן: אנחנו לא נצטרך, אנחנו רוצות.

אורית פרקש הכהן: אנחנו עשינו דיון וחשבתי שהמקום הוא להביא אדם ספציפי ויעודי.

אורית פרקש הכהן: למנכ"לית יש משימות גדולות ולאומיות ברמות אסטרטגיות למדינה.

אורית פרקש הכהן: אנחנו רואים חשיבות, גם פה באמת התקציב צומצם לשנתיים על מנת לתת יותר השפעה לחברה הערבית.

הילה חדד-חמלניק: אני אמשיך את מה שהשרה אמרה, אחת זו החלטה ואנחנו מקדמים אותה בסוף גם בתוך הבירוקרטיה.

הילה חדד-חמלניק: צריך גם להגיד, במשרד יש סמנכ"לית מדע וקהילה שזה תפקידה, היא תקדם את זה.

הילה חדד-חמלניק: יהיה לה פרוייקטור שיקדם את זה בכל הכוח מתוך החשיבות - - -

מופיד מרעי: שהוא יעבוד מולנו.

הילה חדד-חמלניק: כן, הוא יעבוד מול כל מי שצריך, על מנת להביא תכנית מעולה, ובעיקר ממה שאנחנו מכירים בממשלה, לגרום לה לקרות.

הילה חדד-חמלניק: אנחנו לא רוצים ליפול על המימוש, להישאר עם הכוונות הטובות, אנחנו נעשה כוונות טובות ומעשים טובים.

מופיד מרעי: אנחנו כולנו פרקטיים, בוחנים אותנו במבחן העשייה.

הילה חדד-חמלניק: במבחן התוצאה והעשייה, אני מאוד מסכימה איתך.

הילה חדד-חמלניק: לגבי העבודה שפורסמו אתמול והשילוב של החברה הדרוזית בתוכה, השרה הנחתה אותי להביא יעדים ספציפיים, עוד פעם, בצורה יחסית תקדימית למה שהיה עד היום.

הילה חדד-חמלניק: כלומר, לא רק להגיד אנחנו רוצים להגיע לחמש עשרה אחוז בהיי טק, אלא ממש לפרוט את זה לפרטים, איך אנחנו רוצים גם להגיע לחמש עשרה אחוז, אבל גם לוודא שהחמש עשרה אחוז האלה משלבים את כלל החברה הישראלית.

הילה חדד-חמלניק: כמו שאמרתי, חסר לנו נתונים על החברה הדרוזית, על מנת להתייחס ולשים יעד ספציפי לחברה הדרוזית, כי גם הקפדנו שהיעדים יהיו יעדים שאנחנו יודעים לעמוד מאחוריהם וברי השגה, ולא כל מיני מספרים שנזרקים באוויר.

הילה חדד-חמלניק: לכן, נושא החברה הדרוזית הוא בהמשך עבודה, יש צוות ממשלתי שהוקם בהחלטת הממשלה, ומינתה השרה את דדי פרלמוטר לעמוד בראשו.

הילה חדד-חמלניק: הוא ממשיך ועושה עשייה ועבודה וחקר של הנושא הזה בצורה אינטנסיבית, וזו אחת המשימות שמונחות על שולחנו, לשים יעד קונקרטי גם לחברה הדרוזית.

הילה חדד-חמלניק: כי, בסוף, כמו שאמרת, אם אין יעדים אנחנו לא מבינים בדיוק מה המטרה, אז אנחנו מגיעים לפעמים בכיוון, לפעמים בערך, אנחנו רוצים להגיע בדיוק למקום שאליו אנחנו מכוונים.

הילה חדד-חמלניק: אז זה לגבי ההיי טק.

הילה חדד-חמלניק: דיברת על נושא תקציב רשות החדשנות - - -

מופיד מרעי: כן, חשוב מאוד.

מופיד מרעי: את יודעת שזה גם משודר לכל עם ישראל.

מופיד מרעי: חשוב שבאמת בסופו של דבר נדע, לא רק מה התקציב למו"פ, לחינוך הטכנולוגי, גם התקציב ברשות לחדשנות, כי התקציב הזה הלך ובא.

מופיד מרעי: אני מכיר את המלחמות ואני יודע מה השרה אורית פרקש הכהן עשתה, ועמדה על רגליים האחוריות ואמרה שהתקציב הזה חייב להיות ואף אחד לא ייקח אותו.

הילה חדד-חמלניק: אז אחת, אנחנו לגמרי חושבים, דוחפים ומסכימים שחייבת להיות, כמו שאמרתי, פעילות רשות החדשנות היא פעילות משלימה לפעילות משרד, היא חייבת להיות.

הילה חדד-חמלניק: הם לא מחליפים אחד את השני, ואנחנו חושבים ונעמוד על כך שתהיה פעילות של רשות לחדשנות.

מופיד מרעי: יש לנו פה נציג של הרשות לחדשנות?

מופיד מרעי: אגב, השרה, אני ישבתי עם מנכ"ל לרשות לחדשנות, הדברים שאנחנו מדברים עליהם, סוכם איתו שברגע שהתקציב יעוגן יהיה רשות לחדשנות במגזר הדרוזי וזו החדשה שאני אומר אותה כאן לכל המשתתפים.

הילה חדד-חמלניק: תהיה פעילות של הרשות לחדשנות.

אורית פרקש הכהן: רשות לחדשנות לאומית יש אחת במדינת ישראל, כלומר תהיה פעילות.

מופיד מרעי: כן, פעילות של הרשות לחדשנות במגזר הדרוזי מתואם עם מנכ"ל הרשות לחדשנות שתהיה, ברגע שהתקציב יעוגן זה מה שיהיה נתקדם עם זה, אנחנו רצים.

הילה חדד-חמלניק: הרשות תהיה שם.

הילה חדד-חמלניק: אני בטוחה שכמו שהם עושים בשאר הפעילויות עבודה מצוינת, גם פה הם יעשו עבודה מצוינת.

הילה חדד-חמלניק: הם צריכים משאבים לטובת הדבר הזה.

הילה חדד-חמלניק: כרגע, כפי שעבר תקציב בהחלטת הממשלה, לא מוקצה תקציב בשורת התקציב הזה וצריך להגיד את זה פה, על מנת שאתם תדעו - - -

מופיד מרעי: לצערי.

הילה חדד-חמלניק: נכון, גם לצערנו הרב - - -

מופיד מרעי: אני מקווה שמשרד האוצר יהיה לו תשובות עכשיו על - - -

אורית פרקש הכהן: לא, היה כאן באמת אירוע, צריך להגיד בגלוי פה, התקציב הושג במקור, אבל בגלל שלקראת ההחלטה המתקנת שהייתה ספציפית לחברה הדרוזית, לא הגיעו להסכמה של מגנון של החיבור מול רשות לחדשנות, בעצם פתאום הסיטו את כל הכסף כולו למקום אחר.

אורית פרקש הכהן: הייתה לנו שיחה אני והמנכ"לית עם מינהלת הדרוזים במשרד ראש הממשלה.

אורית פרקש הכהן: שתינו, גם אני וגם המנכ"לית, אמרנו שזה פשוט רכיב שלא נכון ולא צריך לוותר עליו ואני גם לא אחליף את רשות החדשנות, שבוודאי תאמר את אותם הדברים.

אורית פרקש הכהן: אבל, כן צריך להגיע לסידור מבחינת המקורות.

אורית פרקש הכהן: אני מניחה שהדברים האלה ייעשו.

מופיד מרעי: אני מקווה שתהיה לנו גם תשובה מהמנהלת של הרשות, נמצא איתנו הסגן פה.

אורית פרקש הכהן: בסוף, תראה, כולנו לאותה המטרה גם במשרד ראש הממשלה, מינהלת הדרוזים מאוד מחויבת לנושא, אתה מחויב לנושא, אני, המנכ"לית.

הילה חדד-חמלניק: צריך יהיה להסיט את התקציב חזרה לשם, על מנת שהרשות לחדשנות תוכל לעשות את מה שהיא יודעת לעשות, נמצאים ברשותה הכלים.

הילה חדד-חמלניק: כמו שסיכם איתך המנכ"ל לרשות וחדשנות, ואני מאמינה שהוא יודע לעמוד בזה בצורה נפלאה.

הילה חדד-חמלניק: הפעילות תעשה והיא תעשה מצוין.

הילה חדד-חמלניק: צריך להסיט לשם את התקציב, וככל שיוגדר כך ייטב.

הילה חדד-חמלניק: בסוף, אנחנו מדברים על תכנית של שנתיים, זמן קצר וצריך לרוץ עם הדברים האלה.

הילה חדד-חמלניק: זה מבחינתי, כמובן שאם יש לכם שאלות אני אשמח לענות.

מופיד מרעי: כן, תודה רבה על הסקירה באמת שמוצה, אני חושב שגם נגענו בנקודות שמחייבות הבהרה.

מופיד מרעי: אני מניחה שיהיו לנו עוד שאלות בהמשך, אז באמת תודה למנכ"לית על סקירה.

מופיד מרעי: בבקשה, חבר הכנסת עלי סלאלחה ומיד אחרי זה רשות המינהלת ואחרי זה משרד האוצר ואחר כך אנחנו ממשיכים.

מופיד מרעי: נשמע מהשטח מה קורה בחדשנות הטכנולוגית, מג'ד ת'אבת שהוא איש עם יד על הדופק.

מופיד מרעי: חבר הכנסת עלי סלאלחה, בבקשה.

עלי סלאלחה: בוקר טוב, כבוד השרה, המנכ"לית, כמובן יושב הראש והציבור, אין הרבה, אבל לא חשוב.

עלי סלאלחה: חברים, הדרוזים אוהבים להשמיע לאחרים מה שהם רוצים לשמוע.

עלי סלאלחה: אני יצאתי מזה, אני רוצה להשמיע מה שכואב לי, ואני רוצה להגיד לכם - - -

מופיד מרעי: אבל זה לא כל הדרוזים משמיעים.

עלי סלאלחה: אני רוצה להגיד לכם שהחברה הדרוזית השתנתה, אנחנו היום לא משתמשים במושג של עדה, אנחנו משתמשים במושג של חברה.

עלי סלאלחה: העדה הדרוזית היא לא עדה דתית, אולי יש 12% דתיים, וזה הוא משטר תיאוקרטי, ואני לא רוצה להיות באיראן, אני רוצה להיות במדינת ישראל.

עלי סלאלחה: ויש 87% חילוניים.

עלי סלאלחה: אני ניהלתי בית ספר בשנת 1999, 2000, היו שתיים עשרה אחוז בגרות והבאתי אותו להיות מאה אחוז בגרות, מספר אחת במדינת ישראל, חמש שנים רצופות, פעם אחת מקום שלישי ופעם אחת מקום שני.

עלי סלאלחה: למה אני אומר את זה?

עלי סלאלחה: כי יש לנו צעירים מצוינים, לא פחות טובים מאף צעיר במדינת ישראל, גם זה שנמצא ברעננה וגם זה שנמצא בהרצליה וגם בכוכב יאיר.

עלי סלאלחה: לכן, ההתייחסות אלינו היא צריכה להיות בהתאם.

עלי סלאלחה: בעניין של ועדת משנה, ועדת משנה אין לה שיניים, אבל היא יכולה להביא את המידע לקהל.

עלי סלאלחה: מגיע לנו שתהיה ועדה משלנו, ועדה לכל דבר ועניין שתקבל החלטות ותביא אותן לידי מימוש במדינת ישראל בהגיע הזמן.

מופיד מרעי: אני חייב לתקן אותך שוועדת משנה יש לה שיניים, לנו יש שיניים, אל תזלזל בעצמך.

מופיד מרעי: יש לנו כוח ויש לנו שיניים.

מופיד מרעי: אנחנו עובדים, אחרת חבל על הזמן שלנו.

עלי סלאלחה: אין בעיה, אבל לקבל החלטות - - -

מופיד מרעי: אנחנו יכולים לקבל החלטות כמו כל משרדי הממשלה, כמו כל ועדה רגילה.

עלי סלאלחה: לא, מופיד אני לא רוצה - - -

מופיד מרעי: אנחנו לא הדיון, הדיון הוא מדע טכנולוגי.

עלי סלאלחה: טוב, בסדר, אין בעיה, אני רוצה להשמיע את מה שכואב לי.

עלי סלאלחה: שמעתי פה הרבה דברים שהם לא לרוחי ולא לרוחו של הצעיר והצעירה, ואל תחשבו שהצעירות שלנו לא מוכנות לצאת לתל אביב ולאוניברסיטאות - - -

מופיד מרעי: הדיון שלי הוא על המדע והטכנולוגיה במגזר.

עלי סלאלחה: אחוז מהסטודנטים שלנו הם בחורות.

מופיד מרעי: נו, זה ברור לנו.

עלי סלאלחה: ברור, ברור, אז אנחנו לא צריכים להתמקד רק בתוך הכפרים, אנחנו צריכים גם לצאת החוצה ואנחנו כן יוצאים החוצה והבנות שלנו אנחנו מאמינים בהן ותומכים בהן והן יכולים להיות בחוץ.

עלי סלאלחה: יש להן שאיפות, יש להן חשיבה לא פחות או לא פחותה מהחשיבה של, המנכ"לית שלך שיושבת פה שהיא ערביה והיא יצאה החוצה ועזבה את הבית והגיעה לפה, גם אנחנו יכולים להיות שם.

עלי סלאלחה: בנוגע לנתונים החסרים, כי אין, אני אומר לכם אין.

עלי סלאלחה: זו תעודת עניות למדינת ישראל אחרי שבעים וארבע שנים, שאנחנו הלכנו כברת דרך ביחד ופתאום אנחנו מוצאים את עצמנו מאחור.

עלי סלאלחה: כולם הלכו לפנינו ואנחנו נשארנו מאחור, לצערי הרב.

עלי סלאלחה: כמה עובדים דרוזים יש במשרד שלכם?

עלי סלאלחה: כמה עובדים דרוזים?

עלי סלאלחה: אין.

הילה חדד-חמלניק: המוטו שלנו, השאלה עכשיו איך אנחנו מגדירים עובדים במו"פ מיגל, שהוא לא עובדים ישירים שלי, אבל הוא נתמך בארבעים ושמונה אחוז מתקציבו על ידי המשרד, יש לפחות שלושה חוקרים דרוזים.

הילה חדד-חמלניק: המשרד הוא משרד קטן בעובדים, אז צריך להיות רגע זהירים בדבר הזה, אבל אני חושבת שאין ספק שאתה צודק באמירה שלך.

הילה חדד-חמלניק: אגב, כי אתם בשתי פריפריות, גם אנשי קריית שמונה היהודים לא מספיק משולבים, ואני לא רוצה שתבוא לתל אביב, אנחנו רוצים להוציא את ההיי טק מתל אביב.

עלי סלאלחה: חברים, יש מי שידאג לקריית שמונה, תאמיני לי, אבל לדרוזים אין ואני רוצה לדאוג להם ביחד עם מופיד ויחד עם החברים.

עלי סלאלחה: יש ייצוג הולם, למה לא לקחו אותנו?

עלי סלאלחה: למה שכחו אותנו בכל המשרדים?

עלי סלאלחה: חברים, אני אומר את האמת, יכול להיות שזה לא נוח לשמוע, אבל אם אני לא משמיע את זה אני אשאר מאחור ואני לא רוצה לדשדש מאחור.

עלי סלאלחה: שמעתי את המילים, אתם שותפים מלאים, תהיו חלק מהעבודה הממשלתית, לא רק מילים, את זה השרה אמרה.

עלי סלאלחה: אבל, שבעים וארבע שנים אנחנו שומעים את המילים אחים לנשק, אחים לכל מיני דברים, ברית חיים, ברית דמים, אבל תכל'ס אנחנו מתוסכלים ואין לנו כלום כמעט.

עלי סלאלחה: שריינתי תקציב לחברה הערבית ולחברה הדרוזית, אבל בין היתר, תמיד שמעתי לחברה הערבית.

עלי סלאלחה: אין לי בעיה עם החברה הערבית, אני בעד החברה הערבית שיקבלו את הכל ומדינת ישראל הגיע הזמן שתשווה את כולם.

עלי סלאלחה: אבל, החברה הדרוזית שיש לה דברים משלה, אנחנו צריכים לקדם את החברה שלנו.

מופיד מרעי: בשביל זה אנחנו - - -

עלי סלאלחה: בסדר מופיד, אני גם רוצה שאחרים ישמעו.

עלי סלאלחה: אני ואתה מדברים על הדברים האלה הרבה מאוד מאוד.

עלי סלאלחה: אנחנו באנו לכאן לא בשביל שיגידו קדימה, חבר הכנסת.

עלי סלאלחה: אנחנו באנו לכאן לשרת את האוכלוסייה שלנו.

מופיד מרעי: ברור, לי ולך.

עלי סלאלחה: ברור.

עלי סלאלחה: אלוהים נתן לנו מקומות רחוקים במדינה הזו, אבל הם יפים וטובים.

עלי סלאלחה: אבל השכל, לא אמר רק למרכז ורק לעשירים, אמר גם אני נותן שכל לאלה שגרים בערים למעלה וזה אוויר צח, יפה וטוב.

עלי סלאלחה: שתיים עשרה וחצי מיליון לדרוזים, אבל אני לא הרגשתי את זה.

עלי סלאלחה: אני הייתי עשרים שנה מנהל בית ספר, אני קידמתי את בית הספר שלי והכנסתי טכנולוגיה, אני לא הרגשתי את המדינה.

עלי סלאלחה: אני לא בא בטענות לכבוד השרה היום, אבל אני בא בטענות למדיניות שהייתה לאורך כל הזמן ואני רוצה לצאת מזה.

עלי סלאלחה: אני רוצה להגיד לכם איפה אנחנו נופלים, הממשלות של מדינת ישראל יוצאות כל הזמן לשייח' והם חושבים שהשייח' הוא זה שיכול לעשות את השינוי, אז אני אומר לכם שלא.

עלי סלאלחה: חברים, הדרוזים כן יכולים לעשות מחקר וברמה גבוהה מאוד מאוד, אנא ובבקשה להתייחס אלינו ככאלה.

עלי סלאלחה: אנחנו כן יכולים, ולא קבוצה קטנה ולא יכולה.

עלי סלאלחה: לחברה הערבית, אמרתי שיש לי את הכבוד, כל הזמן מדברים על הערבים ושוכחים את הדרוזים.

עלי סלאלחה: אני רוצה שהחברה הדרוזית תהיה מושג שכולם שומעים אותו, רואים אותו וצריך ליישם את כל הדברים לטובת החברה הזו, על מנת לסגור פערים.

עלי סלאלחה: אז, אני רוצה להודות לכם, אני מקווה שאכן החבר'ה שלנו כן יקבלו, כן יתקדמו ובקצב יותר גדול, היות ואם לא נעשה את זה אז אנחנו נשאר מאחור, ואנחנו לא רוצים להיות מאחור.

עלי סלאלחה: תודה רבה.

מופיד מרעי: תודה רבה על ההרצאה.

מופיד מרעי: חבר הכנסת עלי, אנחנו פה כדי להשמיע את הכאב שלנו ולא להשמיע את מה שנוח לצד השני, ולכן גם כינסנו את הדיון, לכן גם קבענו ולכן אנחנו לוחצים כל אחד במשרדים שלו, ואתה גם לוחץ במשרדים שלך, על מנת לקדם את החברה הדרוזית.

מופיד מרעי: אני רוצה לעבור לג'בר חמוד יושב ראש הפורום, אני מברך על הפתיחה של הדיון, על המושב בנושא הטכנולוגי עם שרת המדע ואחר כך אנחנו נעבור לנציג של משרד האוצר.

מופיד מרעי: בבקשה, ג'בר חמוד יושב ראש פורום ראשי הרשויות הדרוזיות והצ'רקסיות, ראש המועצה המקומית בסאג'ור.

ג'בר חמוד: בוקר טוב לכולם.

ג'בר חמוד: בוקר טוב אדוני יושב הראש, אני מברך אותך על הכוונות, אתה וכל חברי הכנסת.

מופיד מרעי: בסוף הכוונות יגיעו להישגים.

מופיד מרעי: השרה אורית פרקש גם איתנו.

ג'בר חמוד: כן, השרה אורית פרקש ואני נפגשנו, נראה לי בבית ג'אן, ואנחנו מברכים באמת על הכוונות לקדם את כל התחום החשוב הזה.

ג'בר חמוד: אבל, אני רק אגיד במשפט אחד, לא יכול להיות שאנחנו שומעים על התוכניות, הכוונות, הרצון, על התבחינים ועל המיפוי של הצרכים כרגע פעם ראשונה בוועדה, לא יכול להיות דבר כזה.

ג'בר חמוד: אגב, זה קיים מאז קום המדינה, העדה הדרוזית, חלק גדול ממה שחבר הכנסת עלי אמר, מתעסקים איתנו בסגנון כזה ראה וקדש.

ג'בר חמוד: כאילו ואנחנו לא מבינים, לא יודעים, לא חשים את השטח, אין לנו רעיונות, לא חושבים מחוץ לקופסה - - -

אורית פרקש הכהן: צריך לעשות אולי באמת מפגש, צריך לעשות כזה מפגש כמו שולחן עגול.

הילה חדד-חמלניק: יהיה כזה, זה מתוכנן בהמשך.

הילה חדד-חמלניק: תראו, הוועדה עובדת בצורה מאוד יעילה והגענו לפה בשלב מאוד מאוד מוקדם של העבודה, חלק מהעבודה היא בהחלט שיח עם הרשויות ושולחנות עגולים, אנחנו לא נוותר על החלק הזה.

ג'בר חמוד: גברתי, ההבדל ביני לבינך היא כשאת דיברת אני הקשבתי ורציתי כל כך לעצור ולהעיר, אבל אותי חסמו, אותך לא חסמו.

ג'בר חמוד: אז, אם אני אמשיך לדבר ותמשיכו לחסום אותי, אני מעדיף לא לדבר.

ג'בר חמוד: אני מבקש, כדי שבאמת כמו שאת אמרת, להביא את התקציב הזה לידי מיצוי אידיאלי ולידי באמת מינוף אידיאלי בתחום הזה.

ג'בר חמוד: לא יכול להיות שאתם מכינים תוכניות ומציגים אותה עכשיו לכל הראשי רשויות ואתם לא ישבתם איתנו ולא שמעתם אותנו.

ג'בר חמוד: לפני שמכינים תכנית, בואו קודם כל תשמעו מה כואב לנו ואיך אנחנו רואים את התמונה.

ג'בר חמוד: אולי אנחנו נדבר שטויות ואתם תחליטו אחרת, אין בעיה עם זה, אבל המינימום הזה לא בוצע.

ג'בר חמוד: אנחנו דורשים ומבקשים, את כל מה שהצגתם עכשיו, לקיים דיון מסודר בעניין הזה עם הפורום, על מנת לראות ולשמוע אותנו, ואולי תקשיבו ותרצו גם לעשות שינויים ושיפורים לתכנית שאתם כרגע מציגים.

ג'בר חמוד: בכל אופן, אני מברך על הכוונות, בהחלט יש כוונות של המשרד וגם של השרה לקדם את התחום הזה.

ג'בר חמוד: אני חושב ששיתוף פעולה איתנו, יחד עם הרשות לפיתוח הישובים הדרוזים, שהיא ממונה על פי חוק ומקצועית, לא פוליטית, על כל תחומי החיים של העדה הדרוזית, אנחנו נגיע להישגים הרבה יותר טובים, לא מאוחר כמובן.

ג'בר חמוד: אני בטוח שהשרה והפתיחות שלה והחשיבה מחוץ לקופסה שלה, היא בטוח הבינה אותי והקשיבה לי ואני בטוח שהיא תלך בכיוון הזה.

ג'בר חמוד: אנחנו מאחלים לכולנו הצלחה במימוש התקציב הזה באמת באופן מיטבי בכל התחומים למען הישובים שלנו, שלצערנו, מפגרים מאחור ומאוד.

ג'בר חמוד: דעה נוספת ואחרת, אני לא יודע כמה היא תשפיע על התכנית שלכם, היא כל התשתיות התת קרקעיות של בזק ושל אינטרנט וכל מיני דברים מהסוג הזה, שזה לא בדיוק קשור למשרד שלכם, אבל זו חולייה שאחת קשורה בשנייה.

ג'בר חמוד: יש הרבה סוגיות, אני לא חושב לנכון עכשיו לפרט אותן ולהציע אותן בישיבה הזו.

ג'בר חמוד: אני את ביקשתי אמרתי ואני מקווה שתקל אוזן קשבת ונמשיך לעבוד ביחד.

ג'בר חמוד: תודה.

מופיד מרעי: תודה רבה יושב ראש הפורום על הדברים שאתה אומר.

מופיד מרעי: תמיד אתה אומר את הדברים הנכונים, אני יכול להגיד, גם באומץ וביושרה.

מופיד מרעי: עדיין אין תכנית, יש את הכוונות, מעגנים את התקציב כרגע ושיהיה דיון, אני מקדים את הסיכום, כן?

מופיד מרעי: יהיה דיון עם ראשי הרשויות בנושא הזה, על מנת לבנות את התכנית הכי מתאימה לראשי הרשויות, אתה צודק.

מופיד מרעי: תודה רבה.

מופיד מרעי: אנחנו נשמע עכשיו התייחסות של משרד האוצר, ומיד אחרי זה מג'ד ת'אבת.

מופיד מרעי: נציגה ממשרד האוצר, ספיר.

ספיר איפרגן: שלום לכולם.

ספיר איפרגן: אני רכזת תקשורת, מו"פ והשכלה גבוהה באגף התקציבים במשרד האוצר.

מופיד מרעי: את הקשבת לדיון מההתחלה?

מופיד מרעי: יש לך התייחסות לדברים שעלו כאן?

ספיר איפרגן: כן, בוודאי הייתי בדיון מתחילתו.

ספיר איפרגן: אז, בראש ובראשונה חשוב לי לומר, שלנו כממשלה, סוגית ההיי טק, כפי שבוודאי כולכם יודעים, זו סוגיה אסטרטגית שגם שרת החדשנות המידע והטכנולוגיה העלתה על נס, והממשלה כולה בעקבותיה.

ספיר איפרגן: למעשה, הממשלה עכשיו נמצאת בעבודת מטה מאוד רחבה, על מנת לחשוב איך אנחנו יכולים לנצל את הפוטנציאל ובאמת אדיר שיש במדינת ישראל, על מנת לשלב בו יותר אוכלוסיות שהיום נמצאות בתת ייצוג.

ספיר איפרגן: בתוך כך, לצערנו, אנחנו רואים שהיי טק מתפתח, גדל, מתקדם אבל שהוא עדיין מאוד הומוגני, לא רואים שם מספיק נשים, לא רואים שם מספיק ערבים, לא מספיק דרוזים.

מופיד מרעי: אתם מעבירים תקציב או לא, גברתי.

ספיר איפרגן: זה ברקע הדברים.

ספיר איפרגן: עכשיו אני אתייחס באופן קונקרטי לאתגרים שהם רלוונטיים לאוכלוסיות שהן בתת ייצוג וביתר שאת גם לחברה הדרוזית.

ספיר איפרגן: בעצם מה שאנחנו רואים הוא זה שמאוד קשה להכניס אוכלוסיות להיי טק, כי בסוף ההיי טק הוא ענף שלוקח עובדים מיומנים.

ספיר איפרגן: בעצם מה אנחנו למדים ורואים?

ספיר איפרגן: שיש פערים מאוד משמעותיים בשלבים מאוד בסיסיים, במערכת החינוך למשל, ולכן גם אמרה המנכ"לית למשרד חדשנות למדע וטכנולוגיה, היא הזכירה את הפעילות החשובה שעושה משרד המדע ביצירת הבסיס.

ספיר איפרגן: כמובן, מלבד החינוך יש גם את הצבא ואת מערכת ההשכלה הגבוהה, שכלל המערכות האלה הן מערכות ממשלתיות, שדרכן אנחנו רוצים לצמצם פערים באופן דרמטי, כפי שאמרתי קודם.

ספיר איפרגן: בנוסף, לשלב את האוכלוסיות, שגם אמר קודם חבר הכנסת, הכישרון, החוכמה, הפוטנציאל, המיומנויות ניתנו שווה בשווה לכל החברות בישראל וכמובן זה לנגד עניינו.

ספיר איפרגן: אנחנו באמת פועלים ומקצים לזה הרבה מאוד זמן ומשאבים בתקווה להוציא לפועל תכנית מאוד משמעותית, כפי שציינתי קודם, גם בהובלת שרת החדשנות, המדע וטכנולוגיה וכמובן שר האוצר.

ספיר איפרגן: באופן ספציפי, אני כן אתייחס לשאלות ולהתייחסויות שעלו כאן במהלך הדיון לגבי תקציבים ייעודים לדרוזים - - -

מופיד מרעי: אנחנו עוד מעט צריכים לסיים את הדיון, ויש עוד הרבה ראשי רשויות.

מופיד מרעי: אני מבקש גם ממך וגם מהשאר, תהיו ממוקדים מטרה.

מופיד מרעי: עלו כאן כמה סוגיות שמשרד האוצר צריך לתת עליהן תשובה, נושא התקציב של הרשות לחדשנות, האם התקציב הזה חוזר מאיפה שנלקח באיזה שהוא מקום כתוצאה מהדיון שהיה לקראת הדיון השני בהחלטת הממשלה?

מופיד מרעי: מה קורה עם תקציבי הפיתוח?

מופיד מרעי: אם תוכלי להאיר לו את עניינו בנושא הזה ואת הציבור, כי כולם מחכים לשמוע איפה התקציב.

ספיר איפרגן: אז אני לא אחזור על דברים שנאמרו ואני אגיד באופן הכי ברור, אנחנו כאגף תקציבים נשמח מאוד שתקציבים יוסטו מתחומים אחרים, אם ירצו, לטובת החדשנות.

ספיר איפרגן: אותם תקציבים שגם השרה הזכירה קודם, שהועברו לשימושים אחרים, בסוף צריך לומר, היה תקציב שהופנה גם לחברה הערבית ובפרט לחברה הדרוזית - - -

מופיד מרעי: גברתי, יש תקציב או אין תקציב?

מופיד מרעי: סליחה, את מנסה פשוט למרוח אותנו בתשובות.

מופיד מרעי: יש תקציב עובר או לא? זו תשובה מאוד פשוטה.

מופיד מרעי: אם את לא יודעת, תגידי שאת לא יודעת.

אורית פרקש הכהן: לא, יושב ראש הוועדה, ספיר היא ממש מהטובים, בחורה מוכשרת שהנושא הזה מאוד קרוב לליבה.

אורית פרקש הכהן: בסוף זו תהיה עבודה משותפת עם משרד ראש הממשלה, נראה גם אם יש להם עודפים.

אורית פרקש הכהן: אנחנו מקווים שיהיה לזה פתרון, את החשיבות אנחנו מבינים.

אורית פרקש הכהן: זה לא רק אצלה, אנחנו נעשה לעשות את זה ביחד.

אורית פרקש הכהן: היא בליל התקציב היא נתנה שם והסיטו לה את זה, אני מניחה שנמצא פתרון.

מופיד מרעי: אז יש לה ניסיון, היא יודעת לתת תקציב, אנחנו מבקשים שתשלים את המלאכה.

מופיד מרעי: המלאכה שלך תהיה באמת מקודשת, מה שנקרא.

מופיד מרעי: תעבירו את כל התקציב בחזרה למשרד המדע.

ספיר איפרגן: אנחנו נשמח לעשות את זה, ואנחנו גם נשמח שהמינהלת לענייני החברה הדרוזית שריכזה את החלטת הממשלה ואת חלוקת המשאבים, נשמח מאוד לשבת, להיפגש ולחשוב איך אנחנו יכולים להעביר את התקציבים, אנחנו בעד.

מופיד מרעי: תודה רבה, ספיר.

מופיד מרעי: מג'ד ת'אבת, הוא מנכ"ל עמותת המדעים ומנהל של מרכז החלל בירכא.

מופיד מרעי: הוא עושה הרבה מאוד פעילות בנושא החלל.

מופיד מרעי: בשביל הגילוי הנאות, גם מג'ד וגם אני בעמותת הידידים של כפר הילדים בחורפיש, אז הוא תמיד דואג להזין אותנו בנתונים.

מופיד מרעי: אני את אחד הדיונים הראשונים שעשיתי במגזר, על מנת לקדם כבר את הנושא של החדשנות והטכנולוגיה, עשיתי יחד עם העמותה בבית ספר למדעים.

מופיד מרעי: יש לנו בית ספר למדעים, השרה, בביקור שלך אגב שמיועד להיות, אנחנו הולכים לבקר בבית הספר למדעים.

מופיד מרעי: אנחנו נשב גם עם עמותת הידידים שלו, לראות איך אנחנו מקדמים את כל מה שאנחנו מדברים עליו.

מג'ד ת'אבת: בוקר טוב, שלום לכולם.

מג'ד ת'אבת: תודה על ההזמנה ועל היוזמה.

מג'ד ת'אבת: כן, אז אני באמת מנהל עשר שנים את עמותת המדעים.

מג'ד ת'אבת: אני חייב להגיד לכם שהמרכז נוהל עשר שנים ללא תקציב תפעול, אבל אני שמח מאוד לעבוד עם סוכנות החלל, יש שיתוף פעולה גדול והשנה מתחילים לקבל תקציב טיפולי, בגלל זה אני עובר לתפקיד אחר, כי אני רואה שהיוזמה תמשיך לעבוד מצוין.

מג'ד ת'אבת: אני עובר לעבוד עם עוד ארגון - תיקון עולם, שיש לו שיטה מדהימה, אחר כך אני גם ארחיב עליה, שהיא יכולה לעזור לנו מאוד.

מג'ד ת'אבת: אז ככה, תראו, המצב הוא לא רק שיש פערים, אלא יש פה הזדמנות להשקיע בעדה הדרוזית ולהביא יותר ממה שמצפים מאתנו.

מג'ד ת'אבת: ככה, אנחנו כעדה יש לנו ככה קשר ויש לנו אפשרות לעבוד עם כל העולם, כל המגזרים, גם לקדם את תחום השלום.

מג'ד ת'אבת: ככה, בחודשים האחרונים התחלתי במיזם, מיזם שגם מקבל תקציב מרשות לחדשנות, היזם הוא דרוזי, והמיזם הוא בתחום החקלאות והחלל.

מג'ד ת'אבת: אני עובד בישקר בתפן, אבל כל יוזמה שאני רואה אותה, שהיא יכולה לקדם ולהשפיע, ישר קופץ ולוקח אותה.

מג'ד ת'אבת: יש אין סוף יוזמות והזדמנויות.

מג'ד ת'אבת: לדעתי, הפתרון הוא צריכים צמיחה מהירה ומתמדת ולשתף את כולם.

מג'ד ת'אבת: יש הרבה דברים שצריך לשנות אותם במנגנון, כלומר והממשלה לא יכולה להצליח לבד, צריך לשתף קהילה.

מג'ד ת'אבת: אני ניהלתי קהילה מסוכנות החלל, יש קהילה שנקראת הורייזון מסוכנות החלל.

מג'ד ת'אבת: אני ניהלתי שנתיים את קהילת הצפון, כולם מתנדבים, אבל כולם מאמינה במטרה אחת שצריך לקדם את התחום הזה בקהילה וזה משהו שמצליח, חבל על הזמן, כל שנה הוא רק עולה בהשפעה על הקהילה, ולדעתי ככה אנחנו צריכים לעבוד.

מג'ד ת'אבת: בנוסף לסגירת הפערים שמדברים עליהם בכל כפר ובכל מקום, כמו בכל מקום בארץ, גם משם יש לחבר את כולם ביחד ולנצל את כל המשאבים והתשתיות הקיימות, אם זה מתנ"סים, אם זה המועצות ואם זה הכל, לעבוד ביחד בצורה שקופה ופתוחה ולעזור אחד לשני ולהתקדם יחד במדינה.

מג'ד ת'אבת: אני מקדם גם יוזמות עכשיו חשובות, בכלל ברמה הלאומית, יש לי, למשל, חלום לעשות פה בארץ בית ספר שילמד ויעזור למדינות מסביב, כל המדינות שצריכות.

מג'ד ת'אבת: כלומר, ללמד אותן מרחוק, כמו שאנחנו לומדים את זה היום בזום, כמו לבנון, מערכת החינוך קרסה, כמו סוריה.

מג'ד ת'אבת: אני כבר פניתי לקדם את זה מול נשיא המדינה ואני מקדם את זה מול האו"ם, כי יש להם פחד ודאגה לעבוד מולנו.

מג'ד ת'אבת: יוזמה נוספת מול ארגון תום, שהוא ארגון מדהים והוא צריך לעבוד לדעתי בכל מקום פה בארץ.

מג'ד ת'אבת: אנחנו מנסים לקדם תכנון וייצור רגלים לאנשים נכים, אם זה מהרשות הפלסטינאית, אם זה מסוריה למשל.

מג'ד ת'אבת: בסוף, כל זה אני אומר, אלו הטריגרים או האתגרים שמהם צריך לשלב את כל הצעירים והדרוזים שיעבדו בזה וישפרו את עצמם, ההון האנושי יעלה בכל התחומים גם בתחום ההיי טק, ויתנו תרומה כפולה למדינה ובכלל לכל העולם.

מג'ד ת'אבת: בנוסף, גם תחום החלל אני עובד בו הרבה, אז בקיצור יש הרבה מה לעשות, גם בתחום העתודה האקדמאית, מה שאמרתם על 8200, על תחום העתודה, זה המקום הכי טוב לצעירים הדרוזים.

מג'ד ת'אבת: אני עתודאי, הייתי עשר שנים בצבא, כמהנדס מכונות ולדעתי זה המקום.

מג'ד ת'אבת: צריך לחפש את המקומות האלה ושם להשקיע ולהוביל את הצעירים לשם.

מג'ד ת'אבת: אבל, החשוב מהכל באמת הוא שכולנו חייבים לעבוד ביחד.

מג'ד ת'אבת: כלומר, אי אפשר להשקיע רק במקום אחד, צריך מערכת שכוללת הכל, משלבת הכל ומשקיעה ומקבלת מכל מקום.

מג'ד ת'אבת: תודה לכם.

מופיד מרעי: יופי, תודה רבה על הדברים, על מה שנקרא על היותך אתה ואני מניח השרה גם תתייחס.

מופיד מרעי: אני עובר לראש המועצה המקומית חורפיש.

מופיד מרעי: אנחנו נעבור עכשיו לראשי המועצות מי שנמצא ומי שנשאר איתנו.

מופיד מרעי: אחר כך ידבר מג'יד מסאלחה, יש לך מה שנקרא את הנתח המרכזי בהתייחסות, בעיקר לגבי התקציב ולגבי התכנית כמיצג של הנהלת הרשות הפיתוח הכלכלי.

מופיד מרעי: בבקשה, ראש המועצה המקומית חורפיש, עבדאללה חיראלדין, בבקשה.

עבדאללה חיראלדין: שלום אדוני וחברי מופיד, שלום לכל הנוכחים.

עבדאללה חיראלדין: אני מקווה שלא ניכנס לאופוריה ונתחיל לחשוב שאנחנו כבר נחים.

עבדאללה חיראלדין: שלום לחבר מג'ד ת'אבת.

עבדאללה חיראלדין: רציתי להגיד לכם שצריך לקדם את הטכנולוגיה בחברה שלנו.

עבדאללה חיראלדין: אני רוצה להודיע לך, אדוני מופיד, אנחנו פה מקדמים מיד מוקד למו"פ בחורפיש, אנחנו בתהליך מתקדם.

עבדאללה חיראלדין: בנוסף מצפה כוכבים באותו בניין, ואמפי תיאטרון שם, אנחנו בתכנון מתקדם.

עבדאללה חיראלדין: אני מקווה שאנחנו נקבל את התקציב ותעזרו לנו בהקמת המרכז הזה.

עבדאללה חיראלדין: כמו כן, אני מקווה שנתחיל בחינוך הטכנולוגי מגיל קטן, עוד מבתי הספר, להתחיל עם מגמות של מחשבים וטכנולוגיה בבתי ספר, ושיהיו לנו נערים שייקלטו בתיכון שיהיו מוכנים להיכנס לעולם ההיי טק ולעולם הסייבר גם כן.

עבדאללה חיראלדין: יש הרבה עמותות שם שמקדמות את זה.

עבדאללה חיראלדין: זה מה שאני מקווה.

עבדאללה חיראלדין: אני יצרתי כבר קשר עם פרופסורים אצלנו מהעדה ואני מחובר איתם.

עבדאללה חיראלדין: שמעתי בשיח אצלכם שקשה לעשות מחקרים, אני לא יודע איזו הבחנה עשו אצלי, אני לא יודע.

עבדאללה חיראלדין: יש לנו פרופסורים שהם מוכנים והם עובדים במחקרים, אין בעיה שיעבדו אצלנו ואני כבר דיברתי איתם.

עבדאללה חיראלדין: תודה רבה לכם.

מופיד מרעי: תודה רבה, ראש המועצה המקומית חורפיש.

מופיד מרעי: אני משתדל מדי פעם להימנע לדבר על חורפיש, כי אני בא משם, אבל אני רוצה להגיד לכם, אתה יודע, ולהגיד גם לשרה, למנכ"לית ולכולם.

מופיד מרעי: תיכון חורפיש עם מורה לטכנולוגיה אחסאן סלאמה, הגענו לתחרות הארצית במקום שלישי.

מופיד מרעי: חורפיש הוא ישוב שמשקיע הרבה מאוד משאבים, גם כשאין, זה לא ישוב עם סוציו אקונומי תשע, שלא נתבלבל.

מופיד מרעי: חורפיש הוא ישוב עם מצב סוציו אקונומי שלוש, הוא הצליח להשקיע פר תלמיד, הגענו לדירוג השני בארץ של השקעת רשות מתלמיד, יש לנו שם נבחרת שבאמת בחזית ומשם היא הולכת ליחידות הסייבר המתקדמות.

מופיד מרעי: אני כן מברך, אותך, עבדאללה, על זה שמקימים שם מרכז מחקר ופיתוח מקומי.

מופיד מרעי: כמו שנאמר כאן, תקציבים במדינה יש, אנחנו צריכים לבנות את התכנית, על מנת לאחד את כל המו"פים, את כל המחקרים תחת קורת גג אחת, שממנה ייצא מחקר רציני וגדול מאיתנו ובשבילנו ואני מקווה שזה יביא ברכה לעולם.

מופיד מרעי: אז, תודה רבה עבדאללה, ואנחנו איתך ונתקדם כמובן, תהיו כל ראשי הרשויות שותפים לדיונים.

מופיד מרעי: ראשי רשויות נוספים שנרשמו ולא היו פה: בהיג' מנסור, זכריא נאבסו, יאסר ג'דבאן, אם מישהו מהם נמצא שיסמן לי שכן רוצה לעלות.

מופיד מרעי: ראדי נג'ם, ראש המועצה המקומית בית-ג'ן, בבקשה.

ראדי נג'ם: קודם כל בוקר טוב.

ראדי נג'ם: אני באמת מברך על דיון חשוב זה.

ראדי נג'ם: לדעתי האישית, פוטנציאל קיים מבחינת משאבים בעדה ובפרט בבית-ג'ן.

ראדי נג'ם: לדעתי, היוזמה, השלוחה, המקום או האתר שמדברים עליו, בית-ג'ן ערוכה לזה מבחינת הכל, הוא מקום שאין אזור תעסוקה, אין אזור תעשייה.

ראדי נג'ם: ישנן מגבלות שמאוד מאוד מהווים בפני חסם לפיתוח אזורים כאלה, לכן אני מאוד מבקש באמת, כי מינוף כלכלי ועוגן כלכלי בישוב הזה, שנשען אך ורק על ארנונה למגורים, שיהיה מרכז כזה פה בבית-ג'ן, וזה עולה בקנה אחד עם המשאב האנושי שקיים, ואנחנו נהיה ערוכים.

ראדי נג'ם: אני לא רוצה להכביר במילים.

ראדי נג'ם: אני מזמין את כבוד השרה, היא הייתה פה והצגתי לה את התכנית ההגבלים הכלכליים שהיא הייתה שרת התיירות, לדעתי היא הבינה את העניין פה.

ראדי נג'ם: אני מזמין אתכם שוב, ושוב אני מברך על עצם קיום דיון חשוב זה, הגיע הזמן לצאת מאזור הנוחות ולצאת לכיוון מה שהולך העולם העתידי, גם בכיוון של מקצועות העבודה העתידי.

ראדי נג'ם: זה המקום וזה הזמן עכשיו להתחיל לחשוב קדימה.

ראדי נג'ם: תודה רבה.

מופיד מרעי: תודה רבה, ראדי נג'ם.

מופיד מרעי: מג'יד מסאלחה, מנהל תחום בכיר פיתוח כלכלי ברשות לפיתוח כלכלי חברתי ביישובים הדרוזים והצ'רקסיים.

מופיד מרעי: אני מבקש שתתייחס לכל הסוגיות שהשרה והמנכ"לית התייחסה אליהן במיוחד בנושא התקציבי, איפה אנחנו עומדים.

מופיד מרעי: היו לנו שיחות כמובן גם בזמנו לגבי כן תקציב לחדשנות, לא, התניות של החלטת הממשלה, מה אנחנו עושים ומה אנחנו לא עושים.

מופיד מרעי: בסופו של דבר, החלטת הממשלה יצאה ללא תקציב מסומן לרשות לחדשנות, התקציב נמצא אצלכם וחשוב מאוד שהתקציב הזה יחזור בחזרה.

מופיד מרעי: אני אומר את זה בצורה מאוד פשוטה שפשוטי העם גם יבינו, שהתקציב יחזור על מנת שנוכל להקים את השלוחה של הרשות לחדשנות במגזר הדרוזי ללא קשר לתקציב שדיברה עליו השרה והמנכ"לית של החינוך הטכנולוגי, החינוך הבלתי פורמלי והמחקר ופיתוח.

מופיד מרעי: בבקשה.

מג'יד מסאלחה: בוקר טוב, שמי מג'יד מסאלחה אני ראש תחום בכיר לפיתוח כלכלי ברשות של הפיתוח כלכלי חברתי במגזר הדרוזי והצ'רקסי.

מג'יד מסאלחה: קודם כל, אני רוצה לציין את שיתוף הפעולה הפורה עם משרד המדע, עם הסמנכ"לית גם עם המנכ"לית.

מג'יד מסאלחה: אנחנו מתחילים לגבש איזו שהיא תכנית עבודה, שאנחנו הגדרנו גם חלק מהמאפיינים שלה, אנחנו רוצים לבנות עתודה לכל התחום הטכנולוגי, סייבר וכל תחומי ההיי טק האחרים.

מג'יד מסאלחה: מאוד חשוב לנו לקדם כמה שיותר עתודה טכנולוגית לצה"ל, לצד הרחבת המאגר של בנות שיכולות לעסוק בתחום הזה בעתיד, כל הנושא של 8200, אגף תקשוב במערכים טכנולוגיים אחרים בצבא מאוד מאוד חשובה לנו, אנחנו מבינים את החשיבות וכמה שזה מהווה מנוף עתידי לכלל החברה הדרוזית.

מג'יד מסאלחה: החבר'ה במשרד המדע מבינים ששינוי, כל שינוי קטן, אנחנו עושים כמה שיותר גדול, אבל כל שינוי שאנחנו נצליח ליצר הוא ייתן אפקט בחברה הדרוזית, הם את זה הם מכוונים משימה.

מג'יד מסאלחה: כרגע אנחנו רוצים לתמחר את התכנית, כמובן בשיתוף עם הגורמים השונים, רשויות מקומיות ועוד ועוד, זה לגבי המדע.

מג'יד מסאלחה: עכשיו, כל הדברים האלה חדשנות, ומה שעושה משרד המדע כמשרד, אתה יודע, הם קשורים אחד לשני, זאת אומרת אנחנו כן מאוד רוצים לבנות את העתודה שלנו במשרד המדע.

מג'יד מסאלחה: לגבי הרשות לחדשנות, אנחנו בדין דברים כמה שנים טובות עם רשות לחדשנות והמדען הראשי הקודם, הנוכחי אני לא מכיר את האמת.

מג'יד מסאלחה: אנחנו לקראת גיבוש החלטת הממשלה החדשה, היינו בקשר עם הרשות לחדשנות.

מג'יד מסאלחה: הייתה איזו שהיא בעיה עם הרשות לחדשנות, שהגישה שלהם שהמגזר הערבי זה כולל את כל מגזרי המיעוטים, אנחנו לא חושבים ככה, דרך אגב.

מופיד מרעי: בשיחה שלי האחרונה איתו אנחנו דיברנו ברורות, מה שנקרא.

מופיד מרעי: הרשות לחדשנות בשלוחה שלהם במגזר הדרוזי והצ'רקסי זה מאוד מאוד מובן.

מג'יד מסאלחה: נכון.

מג'יד מסאלחה: אנחנו הצגנו את הקו הזה ברור.

מג'יד מסאלחה: הכנסנו להחלטת הממשלה סעיף שאומר שאנחנו צריכים, בשיתוף פעולה עם משרד המדע, לראות איך אנחנו לאגם תקציבים, התחלנו בתהליך הזה.

מג'יד מסאלחה: התחלנו בתהליך הזה, אנחנו עובדים שיתוף פעולה ואנחנו מנסים לאגם תקציב לטובת החדשנות במגזר הדרוזי.

מג'יד מסאלחה: יש כמה אופציות, או להביא כסף חדש, להסתמך על הסטות או להסתמך על תקצוב, זאת אומרת הם עדיין לא מבינים איך מחלקים את כל העשרים וחמש מיליון שקל, יכול להיות שזה יגיע גם משם, יש כמה חלופות, יש רצון טוב גם מהצד שלנו - - -

מופיד מרעי: אתה מדבר על העשרים וחמש אלף שקל של החדשנות?

מג'יד מסאלחה: חמש מיליון שקל של משרד המדע, בסדר?

מופיד מרעי: אוקיי, עוד עשרים של החלטת הממשלה תוספתי?

מג'יד מסאלחה: לא, החלטת הממשלה יש שתיים עשרה וחצי תוספתי, שתיים עשרה וחצי משרדי - - -

מופיד מרעי: זה לא לרשות החדשנות, זה למחקר ופיתוח לחינוך טכנולוגי?

מג'יד מסאלחה: נכון.

מופיד מרעי: זה בחצר של השרה, יש תכנית, יהיה לה פרוייקטור לנושא הזה, זה ברור.

מופיד מרעי: הנושא של מרכז לחדשנות, שכולל בפנים את החממות הטכנולוגיות ואת כל ההתפתחות הזו, זה תקציב אחר שהוא התקציב הנעלם.

מופיד מרעי: פה חשוב מאוד שכולנו נדע, אתה אומר תשמע אנחנו פועלים על מנת להחזיר את התקציב של הרשות לחדשנות, על מנת שתהיה רשות.

מג'יד מסאלחה: נכון.

מופיד מרעי: יש לנו לוחות זמנים, אנחנו יכולים לדעת מתי, מה הסיכויים שזה לא יתקיים?

מג'יד מסאלחה: אני אגיד לך מה, אתה מכיר אותי, זה יומרני מדי להגיד תשמע מחר אנחנו פותרים את הבעיה או מחרתיים אנחנו פותרים את הבעיה.

מג'יד מסאלחה: אני אומר לך, אנחנו מדברים על זה חזק ויש רוח טובה גם מהצד שלנו, כמשרד ראש הממשלה, אנחנו מתכללים גם את כל החלטת הממשלה גם מול אגף תקציבים וגם מול הגורמים הנמצאים במשרד המדע.

מג'יד מסאלחה: אני מאמין, מהניסיון שלי, שאנחנו נפתור את הבעיה הזו.

מג'יד מסאלחה: אני לא רוצה להתחייב על זמן, אנחנו עובדים על זה חזק, אנחנו על זה.

מג'יד מסאלחה: אני אגיד לך מה, אני רוצה להגיד לאנשים, גם השרה יכול להיות שהיא שומעת אותי וגם המנכ"לית, יש מאפיינים ייחודים ליזם הדרוזי, יש גם הרבה דברים שאנחנו לא מגיעים אליהם.

מג'יד מסאלחה: חשוב מאוד להתייחס לאוכלוסייה הזו בצורה ייחודית ופשוט מאוד להתאים את הדברים לאוכלוסייה הספציפית הזו, זה אחת.

מג'יד מסאלחה: שתיים, חשוב מאוד להבין את הרצף הזה של בית ספר ואחרי זה חדשנות, לצורך העניין.

מג'יד מסאלחה: מאוד מאוד חשוב היום להתחיל לטפטף לילדים, אפילו ביסודי, את כל הנושא הזה של סייבר, כתיבת קודים ומה העולם הזה אומר, כי למעשה כולם מבינים שזה העתיד, לצורך העניין.

מופיד מרעי: ויש תכנית של המשרד, בסדר.

מופיד מרעי: מאה אחוז, תודה רבה.

מופיד מרעי: בבקשה, המנכ"לית.

הילה חדד-חמלניק: קודם כל, באמת שוב אני מודה לך על הדיון הזה.

הילה חדד-חמלניק: אפשר היה לראות במהלך הדיון כמה הוא חשוב, הרצון הוא גדול והמטרה היא משמעותית וכולם בסוף רוצים להגיע לאותה נקודה.

הילה חדד-חמלניק: כמו שאמרתי בהתחלה, אנחנו בשלבי גיבוש התכנית, ממש שלבים התחלתיים, אנחנו נמצאים בפברואר 2022, התקציב רק הגיע.

הילה חדד-חמלניק: המטרות שציינתי אלה מטרות ודרכי הפעולה מגובשות בימים אלו כחלק מפעילות מקובלת במשרד.

הילה חדד-חמלניק: סמנכ"לית המדע והקהילה כל הזמן פוגשת רשויות, תפגוש אותם גם במקרה הזה יחד עם אותו פרוייקטור שאנחנו נמנה.

הילה חדד-חמלניק: אנחנו רוצים לשמוע את הרשויות, אנחנו חייבים לשמוע אותן וחייבים לגבש ביחד עם השטח את הפתרונות.

הילה חדד-חמלניק: בסוף, הכלים שלנו הם קולות קוראים והרשויות חייבות לגשת אליהן, ולכן זה חייב להיות בשיח משותף.

הילה חדד-חמלניק: אנחנו ניקח את הסיכום שלך, נקיים שולחן עגול בהקדם עם הרשויות ונעדכן בהמשך בדיוני הוועדה ככל והתקיימו.

הילה חדד-חמלניק: הדרך ארוכה, המשימה קשה ואנחנו מתכוונים להצליח בה, אין לנו דרך אחרת.

מופיד מרעי: תודה רבה למנכ"לית.

מופיד מרעי: בבקשה, השרה.

אורית פרקש הכהן: גם אני מצטרפת לדברי המנכ"לית שלי, הילה, תודה רבה על הדיון החשוב הזה.

אורית פרקש הכהן: אני חושבת שאפשר היה לשמוע מהדברים של המנכ"לית כמה אנחנו מייחסים חשיבות לקידום ולנושא הזה שהוא חשוב לך מאוד, אנחנו שם ואנחנו על זה.

אורית פרקש הכהן: אבל, צריך כן לומר את מה שאמרה באמת בהגינות המנכ"לית, שיתפנו אתכם בממש רק התחלת העבודה.

מופיד מרעי: שזה יתרון.

אורית פרקש הכהן: נכון.

אורית פרקש הכהן: עוד עלינו העבודה, ואנחנו ממש בתחילת הדרך.

אורית פרקש הכהן: כן הראינו את המחשבות, את הכיוונים.

אורית פרקש הכהן: אני חושבת שהעובדה ששרה באה ואומרת אני רוצה פרוייקטור לדבר הזה, לחברה הדרוזית, ספציפי, בגלל המאפיינים של החברה, בגלל הייחודיות שלה, אני חושבת שזה מדבר בעד עצמו בדבר הרצינות והכוונה הטובה שלי.

אורית פרקש הכהן: אתה יודע, בסוף כשיש רצון, אז מוצאים את הדרך.

אורית פרקש הכהן: אני מקווה שבאמת נוכל להגיע לפה בעוד כמה חודשים ולהראות שזה כבר הופך למעשים.

אורית פרקש הכהן: מבחינתנו, כמו שאמרה המנכ"לית, כולכם שותפים, אתה יושב ראש הוועדה שותף שלי בעניין הזה ושל הממשלה.

אורית פרקש הכהן: אני בטוחה, אני רואה את המנכ"לית איך היא דוחפת ביד רמה ובכל הכוח את הצוות הממשלתי היום, בעיניי, הכלכלי הכי מורכב כמעט שיש בממשלה, בנושא ההיי טק, בראשות דדי פרלמוטר.

אורית פרקש הכהן: באמת, זה צוות שמרכז המון המון גורמים בממשלה, משרד כלכלה, משרד אוצר, רשות חדשנות, נציגי אקדמיה, כל אחד עם סמכויותיו, כל אחד עם עמדותיו, תעשייה פרטית.

אורית פרקש הכהן: אם היא מובילה את זה בצורה כל כך טובה, אני בטוחה שגם פה היא תעשה את זה בצורה הטובה ביותר, כי זה חשוב לנו וחשוב למדינה.

מופיד מרעי: תודה רבה, גברתי השרה.

מופיד מרעי: אני ממש מכבד ומעריך, ואני גם רוצה ככה בנימה אישית, לפני שנתכנס לסיכום, גם בשיח ארוך ביחד, כן אני מכבד גם את הגישה, גם את מה שנקרא, את העמידה על הדקויות.

מופיד מרעי: אני לא מתאמץ להסביר לכם שצריך עכשיו לקדם את החברה הדרוזית.

מופיד מרעי: אני באופן אישי טוען, ואני אמרתי את זה בעבר כשלא הייתי חבר כנסת, אני חבר כנסת חדש, אבל אני לא חדש בכנסת, אמרתי שאם אנחנו צריכים היום כחברה דרוזית לבוא ולהגיד מה התרומה שלנו ואיפה עומדים, אני לא חושב שהתבלבלנו אנחנו כבר אחרי, כולם יודעים, עכשיו אנחנו צריכים להתקדם קדימה.

מופיד מרעי: פה אני מוצא פרטנר באמת רגיש, איכותי, רוצה לקדם, מדברים בנושא, מיד יושבים עם המנכ"לית, הרמ"ט מגיע וככה אנחנו מתקדמים.

מופיד מרעי: אז, שנמשיך בדרך הזו אני מאוד מאחל.

מופיד מרעי: שוב, אני מאוד מעריך ומכבד ועם זה אנחנו נגיע.

מופיד מרעי: כאשר יהיה פרוייקטור, נדע איך לקדם את זה.

מופיד מרעי: למזלנו, ואני אומר את זה גם לג'בר ולכל ראשי הרשויות, חברים אנחנו בתחילת התהליך, כלקח שלי מניסיוני בעבר, אמרנו בוא נביא את הדיון הראשוני על שולחן הדיונים לפני שקיימת תכנית.

מופיד מרעי: לג'בר אני אומר, אין עדיין תכנית, התכנית באמת תהיה עם ראשי הרשויות.

מופיד מרעי: אני מאמין בזה וככה צריך לעבוד, בסוף בסוף אתם אלה שמייצגים את הישובים שלכם ואת התושבים.

מופיד מרעי: בבקשה, והיב ראש המועצה בירכא, ידידי.

מופיד מרעי: משפט קצר, כמה דברים.

מופיד מרעי: אני נתתי רקע לגבי הפגישה שהייתה לנו ולגבי בית ספר למדעים, שישבנו עם עמותת המדעים של בית ספר למדעים, היא הייתה בירכא.

מופיד מרעי: אז, והיב היה גם בדיון הזה, עשינו דיון מקדמי.

מופיד מרעי: הביקור הבא יהיה גם בבית ספר למדעים, ככה שאני חוסך לך.

והיב חביש: אני רוצה לנצל את ההזדמנות להגיד, קודם כל, תודה רבה לך מופיד, אדוני יושב הראש, עם שרת המדע והטכנולוגיה, כמובן כולל המנכ"לית, עם עצם קיום הדיון הזה.

והיב חביש: אני חושב שהנושא הוא נושא חשוב מאוד לעדה הדרוזית, אנחנו התחלנו אותו בשנת 2002 בהקמת בית הספר למדעים ומנהיגות והיום הוא מספר אחת בארץ.

והיב חביש: בנוסף לזה, עמותת המדעים הקימה גם את מרכז החלל.

והיב חביש: אנחנו הצלחנו להיכנס לבתי הספר, לישובים הדרוזים באמצעות רובוטיקה או הדפסת תלת מימד או מדעים מדויקים.

והיב חביש: הנושא הזה חשוב לנו כראשי רשויות, חשוב לנו הקדמה שהילדים שלנו יילמדו באמצעים הכי חשובים, הכי טובים שיתאימו את עצמם.

והיב חביש: הפנייה שלנו, מכיוון שיש לנו מרכז חלל יחידי באזור צפון שישרת לא רק את העדה הדרוזית, אלא את כל תושבי האזור ויש לנו את כל האפשרויות שם לתת את השירות הזה לישובים הדרוזים וגם הלא דרוזים, כולל היהודים והמוסלמים כולם.

והיב חביש: אז, בקשתנו שתהיה חלק בתמיכת המרכז הזה ושנוכל לתת לילדים שלנו קצת מה- - -

מופיד מרעי: טוב, חברים, חבל שיש תקלה ואנחנו לא שמענו את סוף דבריו של והיב.

מופיד מרעי: אבל, את העשייה של בית ספר למדעים והתרומה של בית ספר למדעים לחינוך הנוער והבנים שלנו היא תרומה אדירה.

מופיד מרעי: גם אני הייתי פעם חבר בעמותה של בית הספר, בכל מקרה התלמידים שלו הם מכלל הישובים.

מופיד מרעי: אז, אין ספק שיש לו תרומה אדירה ואנחנו מפה נתקדם.

מופיד מרעי: טוב, חברים אני מבקש להתכנס כאן לסיכום, אני אמרתי את הדברים לפני הסיכום גם לראשי הרשויות, שוב שזה דיון התחלתי, מפה אנחנו אחרי זה נתכנס כשנדבר מהרשות לחדשנות ונעשה דיון מיוחד ברשות לחדשנות כאשר אנחנו נדבר על המו"פ ומחקר, אנחנו נעשה דיון מיוחד על הנושא הזה.

מופיד מרעי: לכן, המטרה של הדיון, ואני חוזר אליה, היא באמת להתניע את התהליך, התנעת התהליך כמו שאמרתי, עם בעלי העניין והניסיון.

מופיד מרעי: בעלי העניין ובעלי הניסיון הם בעצם גם ראשי הרשויות, הארגונים, בתי הספר למדעים וכמובן האנשים עצמם.

מופיד מרעי: בחברה הדרוזית יש הרבה מאוד פרופסורים וגם חוקרים שדיברו איתי באופן אישי לגבי מחקרים שהם עושים אותם כרגע, אם זה בסין, אם זה פה, ואני לא רוצה לנקוט בשמות, מה שנקרא, אם אני אזכיר אחד אני אצטרך להזכיר את כולם, כן?

מופיד מרעי: אבל דיברו איתי ואנחנו בכיוון.

מופיד מרעי: לכן, זו המטרה.

מופיד מרעי: אני שמחה מאוד שהיו כל כך הרבה שותפים בדיון הזה ואכפת להם.

מופיד מרעי: תראו, בוועדה הזו כל פעם אנחנו דנים בנושא אחר ומכל דיון הנושא מתעצם, גם השותפים, גם ראשי הרשויות, גם נציגים של השטח, גם תושבים רגילים, אני מבטיח לכם שאנחנו נמשיך עם הכיוון הזה בכל הנושאים.

מופיד מרעי: כמובן נעשה כמה שיותר דיונים לפני הפגרה של הכנסת.

מופיד מרעי: לסיכומו של עניין, ההחלטות שמתקבלות מהדיון שהיה.

מופיד מרעי: קודם כל, ועדת המשנה לענייני הפיתוח של הישובים הדרוזים והצ'רקסיים מודה לשרת החדשנות מדע והטכנולוגיה גברת אורית פרקש הכהן, ולמנכ"לית של המשרד גברת הילה חדד, על ההשתתפות שלהן בדיון.

מופיד מרעי: אני מודה לחברי הכנסת לעלי סלאלחה ולראשי הרשויות הדרוזיות והצ'רקסיות שחלקם השתתף פיזית וחלקם האזין והיה שותף בדיון, וכמובן על הסקירות שניתנו כאן גם על ידי השרה והמנכ"לית, זה רק מראה שאנחנו בכיוון הנכון.

מופיד מרעי: כן אני מבקש במקרה הזה להעביר את המצגות למנהל הוועדה שיהיה לנו כאן.

מופיד מרעי: הוועדה מברכת את השרה, שרת המדע והטכנולוגיה על התוכניות לקידום המגזר הדרוזי ועל התכנית ללימוד הטכנולוגיה גם בפרפריה במיוחד וגם בישובים שלנו בצורה פרטנית.

מופיד מרעי: בעניין של ההקמה, הוועדה מבקשת לקבל אלינו את כל התכנית שתהיה.

מופיד מרעי: אחרי התכנית בסוף יהיה תוצר שיגיע גם אלינו בסופו של דבר.

מופיד מרעי: הוועדה מבקשת לקבל עדכון ממשרד החדשנות, המדע והטכנולוגיה בנושא הקמת שלוחת המחקר והפיתוח שדובר עליה כאן, לחברה הדרוזית, זה תהליך שאני אהיה שותף פה, אז אנחנו נתקדם, נתעדכן ונעדכן גם את הוועדה.

מופיד מרעי: בסוף, חשוב שיהיה לנו מאגר נתונים דאטה של נתוני הוועדה לגבי המדע והחדשנות הוועדה קוראת למשרד החדשנות, המדע והטכנולוגיה לשתף את הרשויות המקומיות לנושא שעלה כאן בהכנת התכנית שמיועדת לחברה הדרוזית והצ'רקסית.

מופיד מרעי: התחלנו בזה, אני התחלתי לדבר עם ראשי הרשויות, אבל הדיון הזה הוא באמת התחלה.

מופיד מרעי: להם יש את הידע, כמו שאמרתי קודם, להם יש את ההיכרות עם הצרכים והיכולת לסייע בקידום.

מופיד מרעי: הם יכולים להיות הכלי שיכול לסייע לנו לקדם את הנושא בחברה, שבסוף הם ייצאו נשכרים מזה.

אורית פרקש הכהן: אתה יכול גם להוסיף לעובדה שאתה רושם את הודעת משרד החדשנות שכך ייעשה, כלומר אנחנו רושמים את הודעת משרד החדשנות שזה כך ייעשה.

מופיד מרעי: הוועדה רושמת את הודעת שרת המדע שזה מה שייעשה, חשוב מאוד.

מופיד מרעי: הוועדה תפנה למשרד האוצר ולרשות לפיתוח כלכלי לישובים הדרוזים והצ'רקסיים בעניין מציאת המקור התקציבי שדובר עליו, תקציבי ייעודי.

מופיד מרעי: אני אומר לכם, אני יכול להגיד מה אני מתרשם כאן, שכל השחקנים וכל הגורמים שנוגעים בדבר רוצים שיהיה פתרון, רוצים שיהיה תקציב ובבקשה להביא את זה למצב של הלכה למעשה, תוצאתי בשטח, ושנוכל להתקדם.

מופיד מרעי: הוועדה, חשוב מאוד אגב, תקיים דיון בנושא תשתיות של חברות התקשורת, הייתה לי כבר פגישה עם משרד התקשורת בנושא הזה, זאת על מנת לחבר את כל הישובים הדרוזים לתקשורת מתקדמת, שלא תפגע במחקרים, בחממות טכנולוגיות וכן הלאה.

מופיד מרעי: לפני הסיום, לא קשור לפרוטוקול, אני בזמנו על מנת לקדם את הנושא, כראש רשות, הסתובבתי בכל החברות הטכנולוגיות גם בירושלים וגם בתל אביב, על מנת שבסופו של דבר, להביא דוגמה שהיא דוגמה לחיקוי ומודל שאני יכול להקים את זה.

מופיד מרעי: לא יכולתי לעשות את זה אז כראש רשות, לא היו לי את הכלים, לא היה לי את התקציב.

מופיד מרעי: דיברנו על המצב הסוציו אקונומי של הישובים הדרוזים, אני מקווה שמאוד שעם מקומי כאן בכנסת יחד עם חבריי, נוכל לקדם את זה.

מופיד מרעי: אני שוב אומר תודה לכולם, אני נועל את הישיבה, ברכות.